

**Tlačová správa ZSD SR**

Solidarita s južnou Moravou

ZVOLEN, 12.7.2021

Prvý šok ešte nestihol odznieť. Napriek tomu sa obyvatelia tornádom zničenej oblasti na južnej Morave už pustili nielen do upratovania, ale predovšetkým do rekonštrukcie svojich zničených príbytkov. Akútny nedostatok stavebného materiálu sa pokúšajú zmierniť aj členské spoločnosti Zväzu spracovateľov dreva SR (ZSD SR), ktoré zorganizovali dodávku dvoch kamiónov s potrebným stavebným rezivom pre občanov, ktorí ho najviac potrebujú.

V spolupráci s Mgr. Petrom Dreslerom, Ph.D., ktorý je obecným zastupiteľnom a členom krízového štábu v obci Hrušky u Břeclavi vypravia pomoc, ktorá do obecného skladu so stavebným drevom dorazí v dvoch termínoch. Podľa informácií od firmy Rettenmeier Tatra Timber, s.r.o. sa prvý kamión bude nakladať vo štvrtok 15. 7. 2021 a do Hrušky u Břeclavi by mal doraziť v piatok 16. 7. 2021.

„Dohoda bola operatívna a snaha poslať kamión s potrebným materiálom sa tak neminie účinku,“ hovorí Ing. Ingrid Benčová, konateľka firmy Rettenmeier Tatra Timber, s.r.o, v Liptovskom Hrádku. Táto spoločnosť je najväčším piliarskym spracovateľom guľatiny na Slovensku a ročne spracuje až 670 tis. m3 dreva, z ktorého vyrába nielen stavebné rezivo.

Rettenmeier Tatra Timber, s.r.o vyrobí a vypraví vo vlastnej réžii na cestu jeden kamión so strešnými latami a stavebným rezivom a spoločnosť KOLBACH, s.r.o., Studenec vyrobí, pripraví a distribuuje druhý. Na jeho produkciu sa poskladajú všetky členské spoločnosti (25 spoločností) Drevárskej sekcie ZSD SR rovnakým dielom.

Celková hodnota tovaru je približne 27 tis. €. (bez DPH)

„Je to to najmenej, čo môžeme v rámci solidarity poskytnúť. Aj keď to na prvý pohľad vyzerá, že reagujeme neskoro – lebo, kto rýchlo dáva, dvakrát dáva – sme presvedčení, že stavebný materiál bude potrebný veľmi dlho, pretože škody sú obrovské. Rýchlosť peňazí je okamžitá, sila dreva a tejto pomoci však bude viditeľná roky,“ povedal v tejto súvislosti Ing. Milan Benco, predseda Drevárskej sekcie ZSD SR (DS ZSD SR).

PhDr. Peter Zemaník

generálny sekretár ZSD SR

mobil: 0918 474 987

mail: peter.zemanik@zsdsr.sk

**Informácia pre médiá:**

**Zväz spracovateľov dreva Slovenskej republiky (ZSD SR)** je dobrovoľnou organizáciou zamestnávateľov na úrovni majiteľov – konateľov spoločností. Je riadnym členom Republikovej únie zamestnávateľov (RÚZ) a Zväz priemyslu Slovenska (ZPS).

ZSD SR založilo v roku 1997 šestnásť (16) zakladajúcich spoločností a momentálne združuje ZSD SR vyše sto členských spoločností, ktoré zamestnávajú celkom viac ako 3 700 zamestnancov. Všetky súčasné členské spoločnosti ZSD SR sú predstaviteľmi odvetvia spracovania dreva alebo príbuzných odvetví (výrobné alebo obchodné spoločnosti), alebo predstavujú vedecko-výskumný potenciál, svojou činnosťou neznečisťujú životné prostredie a vyvíjajú množstvo proexportných aktivít. V rámci ZSD SR pracuje päť sekcií.

* Drevárska sekcia ZSD SR
* Nábytkárska sekcia ZSD SR
* Sekcia obchodníkov so slovenským nábytkom ZSD SR
* Sekcia dodávateľov technológií a materiálov ZSD SR
* Sekcia drevostavieb ZSD SR

ZSD SR je členským zväzom:

- Európskej federácie výrobcov strojov pre spracovanie dreva (EUMABOIS) s výkonným sídlom v Milanofiori ([www.eumabois.com](http://www.eumabois.com)) .

- Európskeho zväzu výrobcov moderných drevostavieb (EFV) s výkonným sídlom v Berlíne

([www.e-f-v.eu](http://www.e-f-v.eu/))